**Koprodukcija Drame SNG Maribor z Mini teatrom Ljubljana**

**Andrej Rozman Roza**

***Janko in Metka***

*Klasična pravljica v podalpski preobleki s petjem in plesom*

**Režiser** **Robert Waltl**

Scenografinja **Sanja Jurca Avci**

Kostumografinja **Ana Savić Gecan**

Skladatelj **Slavko Avsenik ml.**

Lektorica **Mojca Marič**

Oblikovalec svetlobe **Tomaž Bezjak**

### IGRAJO

Mati **Mojca Simonič**

Oče **Gorazd Žilavec**

Janko **Petja Labović**

Metka **Gaja Filač**

Žeralda **Mirjana Šajinović**

### Obnovitvena premiera 15. november 2024 v Dvorani Frana Žižka

**Andrej Rozman Roza**, vsestranski literarni in gledališki umetnik, je po kultni Grimmovi pravljici o Janku in Metki pripravil gledališko adaptacijo oziroma sodobni dramolet, in čeprav je *»naslov* *enak, zgodba je enaka, enaki so junaki, je kljub* *temu v naši predstavi vse drugače«*. Peter Rak v *Delovi* kritiki zapisal, da je Andrej Rozman Roza napisal domiselno, toplo in humorno priredbo, *»ki je iz klasične zgodbe izluščil vse* *relevantne poudarke, z upesnitvijo pa uvedel* *svojstven ritem, kar predstavlja ob že neštetih* *reinterpretacijah te teme dodatno privlačnost«*.

**Janko in Metka** se znajdeta v nizu težkih preizkušenj, soočata se z lakoto, revščino, hudobno mačeho, a dokler je ob njiju ljubeči oče, je vse skupaj znosno. Ko pa se mačeha odloči, da pri hiši ni več dovolj hrane za vse, se morata otroka izuriti v preživitvenih strategijah; iz zavetja doma sta vržena v prostor neznanega in prostranega temnega gozda, kjer na koncu najdeta upanje v lepi slastni sladkorni hišici. A sladka skušnjava skriva »čarovniško« presenečenje v podobi ljudožerske tete Žeralde. Z zvijačami, pogumom in iznajdljivostjo premagata tudi coprnico in obogatena z vseživljenjskimi izkušnjami stopita v svet odraslosti. Samo pot skozi krut in nevaren iniciacijski prehod ju lahko namreč utrdi in pripravi za pot v novo življenjsko obdobje.

**Režiser Robert Waltl**, tudi igralec, lutkar in umetniški vodja Mini teatra, je uprizoritev postavil kot glasbeno in plesno-gledališko pravljico za otroke, starejše od štirih let, in jo postavil v alpsko Slovenijo. V skladu z uprizoritvenim konceptom predstave prevladuje poskočna in dinamična narodnozabavna glasba Slavka Avsenika ml., ki sovpada tudi z bogato izdelano kostumografijo, izhajajočo iz avtorsko posodobljene narodne noše (Ane Savić Gecan).

Barvita scena z velikimi premičnimi kulisami, nekaterimi predimenzioniranimi rekviziti in drugimi scenskimi elementi ustvarja vtis različnih pravljičnih prostorov. Petra Vidali je v *Večerovi* kritiki *Alpska* *poskočnica* zapisala, da je to torej zgodba o tem, *»kako je mogoče preživeti nevarne starše, nevarne* *divje zveri in ljudožerce in se ob tem celo smejati«*. Gledališka pravljica, ki je bila v mariborski Drami premierno uprizorjena leta 2010, je v desetih letih nanizala skoraj 180 ponovitev.

Obnovitvena uprizoritev z novo igralsko zasedbo, kjer bosta v vlogah Janka in Metke nastopila Petja Labović in Gaja Filač (nova članica Drame SNG Maribor), je primerna za otroke, starejše od pet let.

**O avtorju**

Andrej Rozman Roza, slovenski igralec, pisatelj, pesnik, dramatik in prevajalec, se je rodil leta 1955 v Ljubljani. Je ustanovitelj gledališča Rozinteater, dejaven je v Gledališču

Ane Monro in na področju gledališke improvizacije. Piše dramska besedila, poezijo in besedila za otroke.

Nekatera njegova najbolj znana dela za otroke so: *Rimanice za predgospodiče* (1993), *Mihec, duh in uganka* (1996), *Skrivnost špurkov* (1997), *Mali rimski cirkus* (2001), *Najbolj dolgočasna knjiga na svetu* (2002), *Kako je Oskar postal detektiv* (2007), *Urška* (2010), *Pesmi iz rimogojnice* (2013), *Črvive pesmi* (2013), *Gleda kondor avion* (2015) itd.

Prejel je več pomembnih nagrad, med drugimi leta 2010 nagrado Prešernovega sklada, leta 2017 Borštnikovo nagrado za prevod drame *Peter Kušter* in leta 2021 Levstikovo nagrado za življenjsko delo za izvirno leposlovje.